Ntlakula-va-xurhe wa masagwadi - masagwadi ya xiyimo xa le henhla ngopfu. Xisiwana - munhu loyi a nga hava vatswari/loyi a loveriweke hi vatswari. "Hi swona. Mina na le Thohoyandou a ndzi fiki. Ndzi helela ka xitikwana lexi xi nga laha mahlweni la! A hi fambe! U ta etlela le ka mina. Ndzi ta ku heleketa mundzuku nimixo." Misaveni a xi nga swi tivi leswaku muchayeri loyi a a vula ku xi heleketa eThohoyandou kumbe eNgwenani ya Themeli. A titshuva nhloko. "U ri wexe u nga ka u nga fiki eNgwenani. Ndzi ta ku heleketa." "Ndzi ta va ndzi khensile ku tlula mpimo tatana" "Mudau!" A xi hetisela. "Hi mina tatana Mudau." "Ndzi ta va ndzi khensile." Xi nga tivuli leswaku xona hi xona mani kambe a nga xi vutisi. Xi tsundzuka na Mbhokota. A va fambile mpfhuka wa ku leha ku suka eDivila ku fika eXitandani kambe Mbhokota a a nga xi vutisanga swivutiso swo enta mayelana na xona. A a vulavurile na xona wonge a a xi tiva hi ku hetiseka.